Skerp Kiwi-aanval op RWB vir Suid-Afrikaʼn Skerp aanval op die raad van Wêreldrugby (WR) se aanbeveling dat 2023 se toernooi om die Rugbywêreldbeker (RWB) aan Suid-Afrika toegeken word, verskyn, in weerwil van Rugby Nieu-Seeland se steun daarvoor, op die Nieu-Seelandse webwerf Stuff.co.nz. Die rubriekskrywer Mark Reason meen boonop die vereiste van WR dat toekomstige aanbieders van die toernooi “wesentlike” ervaring van die aanbieding van ʼn geleentheid van die eerste rang moet hê Nieu-Seeland daarvan uitsluit om ooit weer ʼn RWB-toernooi aan te bied. Hy bestempel die begunstiging van Suid-Afrika as ʼn “flagrante knoeispul” en gee te kenne dat dié land eenvoudig die toernooi “gekoop” het deur $307 miljoen (sowat R4,4 miljard) aan te bied teenoor Frankryk se $288 miljoen (sowat R4,1 miljard) en Ierland se $230 miljoen (sowat R3,3 miljard). “Steur jou nie daaraan nie dat Suid-Afrika, vergeleke by Frankryk, finansieel sorgbehoewend is, en met verskriklike armoedevlakke sit. Steur jou nie daaraan nie dat hy sy geld verdiensteliker kan bestee.” Reason wys daarop dat rugby hom verwaand op die skouer klop oor sy waardes, veral integriteit en respek, en die rol wat dit in die keuring speel, maar heeltemal daarvan vergeet as dit by geld kom. “Dan gryp ons alles wat ons kan, ongeag die potensiële menseskade.” En: “WR noem die RWB ‘die finansiële enjin wat toelaat dat die spel ontwikkel word’. Ek noem dit woeker, wat vir te veel salarisse, te veel kantore en te veel sakeklasvlugte betaal,” skryf Reason. Hy kry nog ʼn hou of wat na Suid-Afrika in. Dis “lagwekkend” om te sê dis ʼn onaanvaarbare risiko dat Ierland eers sy stadions moet verbeter, “terwyl alles wat Suid-Afrika sê op sigwaarde aanvaar word”. “[Hy is] politiek verreweg die onstabielste van die drie lande… tog word alles in vertroue aanvaar.” Hy vind WR se standpunt in skerpe kontras met die Olimpiese Spele, wat ʼn nalatenskap van verbeterde geriewe nastreef. “Die beoordelaars het Ierland in die vervoerafdeling afgeslag, maar Suid-Afrika ten opsigte van veiligheid op dieselfde vlak aangeslaan. Wel, as motorkaping is wat jy verlang, raai ek dat dit volop sin maak. Maar regtig?”